Uffuɣ.
19.
Deg uyur wiss třata awarni i wuffuɣ n ayt n Israil zi temmurt n Miṣra, deg wass nni nnit, iwḍen-dd ɣar řexřa n Sina. 
Aqa fesyen iqiḍan nsen, uyuren zi Rafidim uca iwḍen ɣar řexřa n Sina uca wtin iqiḍan nsen di řexřa. Iwta Israil iqiḍan nnes qibač i wedrar. 
Yuři Musa ɣar AREBBI uca iřaɣa as-dd SIDI zeg wedrar, inna as: “Ammu i ɣa tessiwřed ak-d taddart n Yaɛqub u ammu i ɣa tinid i ayt n Israil: 
‘Kenniw teẓrim min ggiɣ ak-d Imiṣriyyen u mammec kenniw ksiɣ x wafriwen n ugider uca iwyeɣ-dd kenniw ɣari.    
Xenni řexxu, mařa tesřim mliḥ ɣar wawař inu u ad teḥḍam Řɛahd inu, ad ɣari tiřim kenniw tiɣřam x marra řegnus, minzi marra tammurt aqa-tt inu. 
Kenniw ad ayi tiřim d ict n tgeldit n ikehhanen d ijj n řgens amqeddas.’ Ina d awařen nni d ac ittxeṣṣan ad ten tinid i ayt n Israil.” 
Ihwa-dd Musa uca iřaɣa-dd x imɣaren n řgens uca ibarreḥ asen marra awařen-a i d as yumur SIDI. 
Uca yarra-dd marra řgens, nnan: “Marra min issiweř SIDI, ad t negg!” Uca issiweḍ Musa awařen n řgens ɛawed i SIDI. 
Inna SIDI i Musa: “Xzar, Necc ad ɣarek dd-aseɣ deg ijj n useynu d abarcan, ḥima ad iseř řgens xmi Necc kik ɣa ssiwřeɣ uca ɛawed ad zzayek amnen i řebda.” Minzi Musa ixebbar awařen n SIDI i řgens. 
SIDI inna i Musa: “Ruḥ ɣar řgens uca sqeddes i-ten ass-a d tiwecca, ejj i-ten ad ssirden arruḍ nsen 
uca ad iřin wejden i wass wiss třata, minzi deg wass wiss třata ad dd-ihwa SIDI ɣar wedrar n Sina zzat i tiṭṭawin n marra řgens. 
Egg iymiren i řgens deg wenneḍ n wedrar, ini: ‘Ɣarwem, war tiřyem ɣar wedrar niɣ ad tḥadam ṭṭarf nnes. Man wen i ɣa iḥadan adrar, ad ittwaneɣ nican. 
War t ittḥidi ḥed s ufus, minzi xenni ad ittwarjem niɣ ad ittwawwet nican s fřitcat min ma iɛna, řebhimet niɣ d bnadem, war ittɣimi iddar. Mařa ad din yiři ijj n usuḍi deg uyicc n usřiwřew d azirar, zemmaren nitni ad ařyen adrar.’” 
Xenni ihwa-dd Musa zeg wedrar ɣar řgens, issqeddes řgens uca ssirden arruḍ nsen. 
Inna i řgens: “Iřim ttwejdem i wass wiss třata, war dd-ttqarrabem ɣar temɣart.” 
Di ṣṣbeḥ n wass wiss třata usin-dd wajjajen d wassamen. Aqa yarsa ijj n useynu iddeqřen x wedrar u řḥess n usuḍi deg uyicc n icarri idweř ijhed aṭṭas. Marra řgens di řmargeḥ n řɛeskar yarjij. 
Musa indeh řgens zi řmargeḥ n řɛeskar, maḥend ad iřqa AREBBI uca bedden nitni swadday i wedrar. 
Marra adrar n Sina iddexxen, minzi SIDI tuɣa ihwa-dd xas di tmessi. Ddexxan nnes yuři-dd am ddexxan n ufarran uca marra adrar inhezz aṭṭas. 
Am idweř usuḍi deg uyicc n icarri ijhed aṭṭas, issiweř Musa uca yarra-dd xas AREBBI s yijj n řḥess ijhed. 
Uca ihwa-dd SIDI x wedrar n Sina, x tqiccet n wedrar, uca iřaɣa SIDI i Musa ɣar tqiccet n wedrar. Xenni igeɛɛed Musa. 
Inna SIDI i Musa: “Hwa-dd, ɛřem i řgens, maḥend war ttcuqin di SIDI, maḥend ad t ẓaren uca xenni balak ad ttwahellken aṭṭas zzaysen. 
Ejj ɛawed ikehhanen, inni i dd ɣa iqarrben ɣar SIDI, ad ssqeddsen ixef nsen, ḥima SIDI war xasen iseɛɛar ca.” 
Inna Musa i SIDI: “Řgens war izemmar ad igeɛɛed adrar n Sina, minzi Cek tɛeřmed aneɣ tennid: ‘Egg iymiren x wedrar uca sqeddes i-t.’” 
Inna as SIDI: “Ruḥ, hwa! Ad tgeɛɛded cek d Harun akidek, maca ikehhanen d řgens war zemmaren ad cuqen, ḥima ad geɛɛden ɣar SIDI, ḥima Netta war xasen iseɛɛar ca.” 
Řexdenni ihwa-dd Musa ɣar řgens uca inna asen marra aya. 
