Daniyal.
5.
Ajeǧid Balcaṣṣar igga ijj n umensi d ameqqran i wařef n ayt n jjehd nnes u netta iswa binu zzat i wařef nni. 
Řami iqqas Balcaṣṣar binu, yumar ad dd-awyen řeqcuɛ n wureɣ d nnuqart nni iksi babas Nabuxadnaṣṣar zi Zzawect Tameqqrant di Urcalim ḥima ad zzaysen isu ujeǧid d ayt n jjehd nnes d temɣarin nnes d tiyya nnes. 
Xenni iwyen-dd řeqcuɛ n wureɣ nni dd-kksen zi Zzawect Tameqqrant di Urcalim, zi Taddart n Arebbi i tuɣa qbeř di Urcalim, uca iswa zzaysen ujeǧid d ayt n jjehd nnes d temɣarin nnes d tiyya nnes. 
Nitni swin binu u ṣebbḥen i irebbiten n wureɣ d nnuqart d nnḥas d wuzzař d weẓru. 
Di řweqt d ict ḍharen-dd iḍewḍan n ijj n ufus n bnadem nni tuɣa ittarin arendad i řqendiř x jjar n řḥiḍ n řeqṣar igellden, uca iẓra ujeǧid tasɣart n ufus nni tuɣa ittarin. 
Xenni tbeddeř tinta n wudem n ujeǧid uca ixarriṣen nnes ssiggʷden t u tisɣunin n tmeṣṣaḍin nnes dewřent fesyent u ifadden nnes dduqzen ijj arendad i wenneɣni. 
Ajeǧid iřaɣa s jjehd maḥend ad awyen zzates imesnawen n itran d Ikaldaniyyen d igezzanen u ajeǧid iṭṭef deg wawař, inna i imiɣisen n Babil: “Kuř aryaz i izemmaren ad iɣar tira-ya u ad ayi iwc řmeɛna nnes, ad as ssyarḍen ijj n warruḍ d adehmani, ak-d ict n tseddect n wureɣ x yiri nnes, u netta ad yiři d řḥakem wiss třata di tgeldit.” 
Xenni udfen marra imiɣisen n ujeǧid, maca nitni war zemmaren ad ɣaren tira nni u řmeɛna nnes war zemmaren ad t ssargben. 
Řexdenni innexřeɛ ujeǧid Balcaṣṣar u tissiqt n wudem nnes tbeddeř u ayt n jjehd nnes qqimen ḥeyyaren. 
Di ssibbet n řhard n ujeǧid d ayt n jjehd nnes, tudef tjeǧidt ɣar taddart n umensi. Tessiweř tjeǧidt, tenna: “A ajeǧid, ddar i řebda! Ejj ixarriṣen nnec war cek ssnexřiɛen u ejj tissiqt n wudem nnec war tbeddiř. 
Aqa din ijj n weryaz di tgeldit nnec i di iǧa buḥbeř n irebbiten imqeddasen. Minzi deg wussan n babac ufin dayes tafawt, řefhamet d tiɣit am tiɣit n irebbiten. S uyenni igga i-t ujeǧid Nabuxadnaṣṣar, babac, d arrays x tarwa n tseḥḥart d imesnawen n itran d Ikaldaniyyen d igezzanen, wah, babac, a ajeǧid, 
minzi di Daniyal, i umi igga ujeǧid isem n Balṭacaṣṣar, aqa ittwaf dayes ijj n buḥbeř icna aṭṭas d tussna d řefhamet maḥend ad ifessar tirja u ad issen min innuffaren u ad ifekk ifeqqusen iwɛaren. Ejj ad řaɣan x Daniyal u netta ad issargeb řmeɛna nnes.” 
Xenni iwyen-dd Daniyal zzat i ujeǧid. Ajeǧid iṭṭef deg wawař, inna i Daniyal: “Ma cek d Daniyal, ijj zeg ayt n imenfiyyen zi Yahuda nni yiwi ujeǧid, baba, akides zi Yahuda? 
Necc sřiɣ xak, aqa buḥbeř n irebbiten izeddeɣ dayek, u tᵉttwaf dayek tafawt d řefhamet d tiɣit ař ṭṭarf. 
Aqa nedhen zzati imiɣisen d imesnawen n itran ḥima ad ɣaren tira-ya u ad ssargben řmeɛna nnes, maca nitni war zemmaren ad ayi ssargben x řmeɛna n wawař-a. 
Necc maca sřiɣ xak aqa cek tzemmared ad tfessared aṭṭas n tmesřayin u ad tfekked řemɛani iwɛaren. Xenni řexxu, mařa tzemmared ad tɣared tira-ya u ad ayi tessaregbed x řmeɛna nnes, ad cek ssyarḍen arruḍ adehmani, ak-d ict n tseddect n wureɣ x yiri nnec, u ad tiřid d řḥakem wiss třata di tgeldit inu.” 
Řexdenni yarra-dd Daniyal, inna zzat i ujeǧid: “Tirzifin nnec ad ɣarek qqiment u ccan nnec ewc i-t i wenneɣni. Maca tira i ujeǧid ad tent ɣareɣ u ad t ssargbeɣ x řmeɛna. 
Xak, a ajeǧid, aqa Arebbi, Amɛuǧi x kuřci, iwca i babac Nabuxadnaṣṣar tagelda uřa d řemɣaret d ccan d lɛaḍama. 
Zi ssibbet n řemɣaret i d as iwca, dewřen marra řegnus d ccuɛub d iřsawen ttarjijen ttqefqifen zzates. Netta tuɣa ineqq wenni yexs, ittejja iddar wenni yexs, issgeɛɛed wenni yexs u issfeṭṭaḥ wenni yexs netta. 
Maca umi ibda uř nnes ittnurfuɛ u buḥbeř nnes itteqsaḥ ařami tedweř dayes nnfaxet, ittwaɣḍeř zi řɛarc nnes u ittwakkes zzayes ccan nnes. 
Ssuffɣen t-i-dd zi tarwa n bnadem u uř nnes idweř am wuř n imuddaren u netta tuɣa izeddeɣ ak-d yeɣyař n řexřa. Wcin as arbiɛ d macca am řebhayem u nnda n ujenna issuffa zzayes arrimet nnes ařami inɛem aqa Arebbi, Amɛuǧi x kuřci, d řḥakem x tgelda n iwdan u iwca i-tt i wenni yexs Netta. 
U cek, mmis, Balcaṣṣar, waxxa tessned marra man aya, cek war tesswaḍɛed uř nnec. 
Cek tessgeɛɛded ixef nnec ḍidd i Sidi n ujenna u řeqcuɛ zi Taddart nnes iwyen ten zzatek. U cek d ayt n ṣṣulta nnec d temɣarin nnec d tiyya nnec swin zzaysen, Cek tuɣa tᵉttṣebbaḥed i irebbiten n nnuqart d wureɣ d wuzzař d ukeccuḍ d weẓru, inni war ittwiřin, war ittesřin, war ssinen walu, maca Arebbi i ɣar iǧa twarrit n nnefs nnec deg ufus nnes u wenni ɣar iǧa marra ibriden nnec, war t tessɛuǧid ca. 
Xenni issekk Netta iḍewḍan n ufus nni yurin tira-ya x řḥiḍ. 
Man aya d tira i yurin: ‘Mini, mini, tikil, ufarsin’. 
Wa d řmeɛna n wawař-a. ‘Mini’, ixs ad yini, Arebbi aqa iḥseb tagelda nnec u iqḍa i-tt. 
‘Tikil’, aqa cek tᵉttwawezned x řmizan u ufin cek tefsused. 
‘Faris’, tageldit nnec temmsebḍa u temmewc i ayt n Maday d ayt n Lfurs.” 
Řexdenni yumar Balcaṣṣar ḥima ad ssyarḍen Daniyal arruḍ adehmani, ak-d ict n tsendect n wureɣ x yiri nnes, u ad xas barrḥen belli netta ad yiři d řḥakem wiss třata di tgeldit. 
Di ǧiřet nni ittwaneɣ Balcaṣṣar, ajeǧid n Ikaldaniyyen. 
