Icaɛya.
37.
Umi isřa ujeǧid Ḥizqiya aya, icarreg arruḍ nnes, idřa ixef nnes s ict n txancet n wecḍan uca yudef ɣar Taddart n SIDI. 
Awarni as issekk netta Alyaqim, řemqeddem n tzeddiɣt n ujeǧid, d Cabna, amarir, d imɣaren n ikehhanen deg warruḍ n txuncay n wecḍan ɣar unabi Icaya, mmis n Amuṣ. 
Nitni nnan as: “Ammu i iqqar Ḥizqiya: ‘Ass-a d ijj n wass n řeḥṣaret u n weɛqab u n ubehdeř, maɣar iḥenjiren iwḍen-dd ař arzam n uɛeddis n yemmatsen, maca war din jjehd i twarut. 
Ad taɣ SIDI, AREBBI nnec, isřa marra awařen n ukumandar n řɛeskar wenni dd-issekk sidis, ajeǧid n Accur, ḥima ad istehza zi AREBBI iddaren, u ad taɣ SIDI, AREBBI nnec, ad iɛaqeb awařen nni isřa. Sgeɛɛed xenni ict n tẓaǧit di ṭṭweɛ n řbaqi nni i ɣa ittwafen ɛad.’” 
Ammu iwḍen imsexxaren n ujeǧid Ḥizqiya ɣar Icaɛya. 
Inna asen Icaɛya: “Ammu ittxeṣṣa ad tinim i siditwem: ‘Ammu i iqqar SIDI: War teggʷed ca zeg wawařen i tesřid, i zi i d ayi ceqqfen iḥudriyyen n ujeǧid n Accur. 
Xzar, Necc ad dayes ggeɣ ijj n buḥbeř u netta ad iseř ijj n řexbar uca xenni ad iɛqeb ɣar temmurt nnes u Necc ad t nɣeɣ din di temmurt nnes s ssif.’” 
Xenni iɛqeb-dd ukumandar n řɛeskar uca yufa ajeǧid n Accur ittmenɣa ak-d tendint n Libna, maɣar isřa aqa iqřeɛ iqiḍan nnes iffeɣ zi Laxic. 
Umi isřa aqa nnan x Tirhaqa, ajeǧid n Kuc: “Xzar, iffeɣ-dd ḥima akidek immneɣ!”, umi isřa aya, issekk ɛawed ireqqasen ɣar Ḥizqiya, inna: 
“Ammu i ittxeṣṣa ad tessiwřem ak-d Ḥizqiya, ajeǧid n Yahuda, ad tinim: ‘War ttejji ad cek iɣwa AREBBI nnec wenni x tᵉttcařed am iqqar: Urcalim war tweṭṭi i ujeǧid n Accur deg ifassen! 
Xzar, tesřid min ggin ijeǧiden n Accur ak-d marra timmura nneɣni, tinni ḥarrmen nitni i uteḥḥi. Ma ittɣiř ac ad tᵉttwassnejmed? 
Ma fekken ten irebbiten n řegnus inni yareddǧen řejdud inu? Juzan d Ḥaran d Rṣif d ayt n Ɛadan, inni tuɣa izeddɣen di Talassar? 
Mani iǧa ujeǧid n Ḥamat d ujeǧid n Arfad d ujeǧid n tendint n Sfarwayim uřa d ajeǧid n Hanaɛ d Ɛiwwa?’” 
Ḥizqiya iksi tibratin zeg ufus n ireqqasen uca iɣri tent. Xenni igeɛɛed ɣar Taddart n SIDI uca ibezzeɛ i-tent Ḥizqiya zzat i wudem n SIDI. 
Iẓẓuǧ Ḥizqiyai SIDI, inna: 
“A SIDI n řɛeskarat, AREBBI n Israil, wenni ittɣiman jar ikiruben! Cek, wah Cek weḥḥdek d AREBBI n marra tigeldiwin n ddunect. Cek teggid ijenwan d temmurt. 
Ewc amezzuɣ nnec, a SIDI, arzem tiṭṭawin nnec uca texzared! Seř marra awařen n Sanḥarib wenni dd-issekk netta ḥima ad iɛeyyeb AREBBI iddaren. 
D tidett, a SIDI, ijeǧiden n Accur qḍan timmura nni, xarrben tammurt nsen 
u nḍaren irebbiten nsen di tmessi, maɣar tuɣa war ǧin d irebbiten, maca d timegga n ufus n yewdan waha, zeg ukeccuḍ d weẓru, uca nitni qḍan ten. 
Řexxu maca, a SIDI, AREBBI nneɣ, senjem aneɣ zeg ufus nnes, maḥend marra tigeldiwin n ddunect ad ssnen, a SIDI, aqa Cek weḥḥdek d AREBBI.” 
Xenni issekk Icaɛya, mmis n Amuṣ, ijj n ureqqas ɣar Ḥizqiya, inna: “Ammu i iqqar SIDI, AREBBI n Israil: ‘Necc sřiɣ s minzi teẓẓuǧed-dd ɣari x Sanḥarib, ajeǧid n Accur. 
Wa d awař i xas inna SIDI: ‘Taɛzarct, yeǧis n Ṣihyun, tesseḥqar i cek, nettat testehza zzayek, yeǧis n Urcalim thezz azeǧif awarni ac. 
Man wen tɛeyybed u di man wen tceqqfed, man wen ɣar tessgeɛɛded tmijja u x man wen i xef tessgeɛɛded s nnfaxet tiṭṭawin nnec? Cek tᵉttɣennaned x Umqeddas n Israil! 
S uqemmum n imsexxaren nnec tedɛid Sidi inu, tennid: S ubarru n ikarruten inu geɛɛdeɣ idurar yuɛřan, iɣezdisen n Lubnan. Necc ad zedmeɣ ticejjura nnes n tengelt yuɛřan uřa d ticejjura nnes icnan qaɛ n imerza u necc ad dd-aseɣ ař taqiccat nnes yuɛřan qaɛ, ɣar wezɣar n umarjeɛ nnes n uḍiř. 
Necc ɣziɣ anuten u swiɣ aman. S třeqqa n iḍaren inu ssiẓɣeɣ marra iɣezran n Miṣra!’” 
“Ma war tesřid aqa aṭṭas zeg wami ggiɣ man aya uca wciɣ as udem deg wussan n mecḥař uya? Řexxu jjiɣ t ad dd-iffeɣ, aqa cek d wenni i ɣa yarren tineddam ifaryen d řxirbat. 
Imezdaɣ nsen tuɣa arxun, arẓin, seḍḥan. Nitni tuɣa aten am wefsu deg iyyar, am uɣemmuy aziza, am uřum x tzeɣwin, am imendi icemḍen s usemmiḍ qbeř i ɣa iffeɣ. 
Maca Necc ssneɣ aɣimi nnec d uffuɣ nnec d twasit nnec d uɣewweɣ nnec xafi. 
Minzi cek tɣewwɣed xafi u tuffet nnec tiweḍ-dd ɣar imezzuɣen inu, ad ac dd-ssekkeɣ ict n tsennart deg wenzaren u ad ggeɣ ict n sřimet jar iyencicen nnec u Necc ad cek arreɣ x webrid i di dd-tusid da.” 
“Ta ad ac tiři d řeɛřamet: deg useggʷas-a ad teccem min ɣa iɣemyen s yixef nnes u deg useggʷas wiss tnayen min zzayes ɣa iɣemyen ɛawed, maca deg useggʷas wiss třata ad tzarɛem u ad temjarem, ad teẓẓum tizayarin deg imarjaɛen uca ad teccem řɣiǧet nnes. 
Maɣar min inejmen, min iqqimen zi taddart n Yahuda, ad iwwet ɛawed iẓewran ɣar swadday u sennej ad yawi řɣiǧet. 
Maɣar zi Urcalim ad dd-iffeɣ min iqqimen u zeg wedrar n Ṣihyun ad iffeɣ min i ɣa innejmen, asam iqeddsen n SIDI n řɛeskarat ad tt igg.” 
“S uya, ammu i iqqar SIDI x ujeǧid n Accur: ‘Netta war dd-ittidef ca ɣar tendint-a u war dayes iccit ca uřa d ict n fřitca u war ɣares dd-iqarreb ca s uřa d ict n tseddart n uɛeskari u war xas ittbeqqiḍ uřa d ijj n lbaraj i řeḥṣaret. 
X webrid i x dd-yusa, ad dd-iɛqeb. War ittidif ca ɣar tendint-a, iqqar SIDI. 
Necc ad sseřqiɣ x tendint-a ḥima ad tt ssnejmeɣ di ṭṭweɛ inu u di ṭṭweɛ n umsexxar inu Dawud.’” 
Xenni iffeɣ lmalak n SIDI uca inɣa mya u-xemsa u-tmenyin-ařef n yeryazen di řmargeḥ n řɛeskar n Accur. Umi dd-kkaren nitni tiwecca nnes, xzar, aqa aten marra idsen d řxecbat. 
Uca ifsi Sanḥarib, ajeǧid n Accur, iqiḍan nnes, iruḥ, iɛqeb ɣar temmurt nnes. Iqqim izeddeɣ di Ninwa. 
Umi isjed ijj n wass di taddart n arebbi nnes Nisrux, imsar, aqa iḥenjiren nnes Adrammilik d Caraṣar nɣin t s ssif. Nitni arewřen ɣar temmurt n Ararat. Mmis Asarḥaddun idweř d ajeǧid deg wemcan nnes. 
