Icaɛya.
16.
“‘Sekkem ddmani ccuren s izmaren n řḥakem n temmurt, zi Salaɛ ɣar řexřa, ɣar wedrar n yeǧis n Ṣihyun!’ 
Am ijḍaḍ yarewřen, ittwasseḍwen zi řɛucc, ammu i ɣa ggent yessis n Mu’ab ɣar imucan n uẓekkwu n yeɣzar n Arnun. 
‘Awyem xenni ccwar, ksim awař, ggem tiři nnem am ǧiřet deg uziř, snuffar imetlaɛ, war znuzi inni yarewřen!’ 
‘Jjem inni zzayi x yuẓẓřen ad ɣarem qqimen, a tammurt n Mu’ab! Iři d adurri i nitni zzat i wudem n umteḥḥay!’” “Řeḥṣaret maca ad tbedd, ateḥḥi ad iqḍa, inni iɛeffsen x temmurt ad mweddaren zi temmurt. 
Řkursi igellden ad ittwacedd s tmexsiwt icuwwaren u Netta ad xas iqqim di tidett deg Uqiḍun n Dawud, Netta d wenni iḥekkmen d wenni yarezzun řḥeqq uca issefřeḥ tasegda.” 
“Neccin nesřa x nnfaxet n temmurt n Mu’ab, aqa nettat d taɛeffart ař ṭṭarf. Taɛeffart nnes d nnfaxet nnes d zzɛamet nnes, aqa marra řhard nnes ixwan war iǧi ca nican. 
S uya i ɣa tru temmurt n Mu’ab x Mu’ab, marra nitni ad run, ad sɣuyen x zzbib n Qir-Ḥarisat, nitni dewřen ttwaɣeřben qaɛ. 
Maɣar isřawent tzayarin deg imarjaɛen n uḍiř n Ḥacbun. Tiseḍwin n ḍḍiřect n Sibma arennyent řḥukkam n řegnus. Tiseḍwin yiwḍent ař Yaɛzir, suḥent di řexřa, bezzɛent, aqa ẓwant řebḥar. 
X uya ttruɣ x ḍḍiřect n Sibma, am mammec ruɣ x Yaɛzir. Ssuɣ cem s imeṭṭawen inu, a, tineddam n Ḥacbun d Aliɛala, minzi ruḥen iɣuyyan n usřiwřew zi tini nnem n unebdu u zeg weřqaḍ nnem. 
Tḥeyyed řefraḥet d zzhu zeg iyyaren isseɣmayen n tfeǧaḥt, war ttɣennijen u war sřiwřiwen ɛad deg imarjaɛen n uḍiř. Wenni yareffsen war yareffes ɛad aḍiř di tsiřt n uḍiř. Ssbeddeɣ Necc řeɛyudat n usřiwřew. 
X uya sɣuyyunt tekricin inu am yijj n řgambri x Mu’ab, u daxeř inu x Kir-Ḥaris. 
Xmi i ɣa yaḥeř Mu’ab x řgeɛɛdet mani ttqeddamen tiwhibin nnes uca ad yadef ɣar zzawect nnes iqeddsen ḥima ad iẓẓaǧ, xenni ad ẓaren aqa Mu’ab war izemmar ad igg walu.” 
Wa d awař i issiweř SIDI x Mu’ab. 
Uca řexxu issawař SIDI, iqqar: “Di třata n iseggʷusa ɛlaḥsab iseggʷusa n ucewwař, ad idweř uɛuǧi n Mu’ab ittwasseḥqar ak-d marra abarru nni ameqqran. Min zzayes i ɣa iqqimen, ad yiři drus qaɛ, war iǧi aṭṭas.” 
