Amezwaru.
37.
Řami tuɣa ɣar Yusuf sbeɛṭac n iseggʷusa, yarwes uǧi n babas ak-d aytmas. Tuɣa Yusuf d amsexxar ɣar iḥenjiren n Bilha d iḥenjiren n Zilpa, timɣarin n babas uca issiweḍ Yusuf awařen nsen iɛeffanen i babatsen. 
Uca ixs Israil Yusuf qaɛ x marra iḥenjiren nnes, minzi tuɣa-t ɣares d mmis x tewsar nnes uca igga as arruḍ s ifassen d iziraren. 
Řami ẓrin aytmas belli babas ittexs i-t qaɛ xasen, carhen t uca war zemmaren akides ssiwřen ɛad s řehna. 
Uca yurja Yusuf ict n tarjit, iɛawd i-tt i yaytmas. S uya nitni dewřen carhen t ɛad ktar. 
Inna asen: “Sřem řexxu tarjit-a nni urjiɣ. 
Xzar, tuɣa nettcedda tiqebbiḍin n imendi di řwesṭ n yeyyar. U xzar, taqebbiḍt inu tbedd, teqqim tbedd u tiqebbiḍin nwem nni tuɣa d as dd-innḍent, bendqen i tqebbiḍt inu.” 
Arrin-dd xas aytmas: “Ma ad tḥekmed zeɛma nican xaneɣ am ujeǧid niɣ ad xaneɣ tseǧḍed d aseǧeḍ?” Uca carhen t ɛad ktar di ssibbet n tirja nnes d wawařen nnes. 
Uca yurja ɛad tarjit nneɣni, iɛawd i-tt i yaytmas, inna: “Xzar, arjiɣ ɛad tarjit nneɣni. Xzar tafuct d uyur d ḥiṭac n itran bendqen ayi.” 
Iɛawed i-tt i babas d aytmas uca iwebbex i-t babas, inna as: “Mana tarjit-a i tarjid? Ma ad dd-nas jmiɛ, necc d yemmac d aytmac, ad ac nbendeq ɣar temmurt?” 
Aytmas usmen zzayes. Maca babas iɛqeř x wawařen-a. 
Uca ruḥen aytmas, ḥima ad arewsen uǧi n babatsen ɣar Cakim. 
Xenni inna Israil i Yusuf: “Ma war arewsen aytmac uǧi ɣar Cakim? Zid, ad cek ɣarsen ssekkeɣ.” Uca yarra-dd xas: “Aqa ayi da!” 
Uca inna as: “Ruḥ cek, xzar muxas ǧan aytmac d muxas ǧan wuǧi uca awi ayi-dd řexbar ɛawed.” Ammu i-t issekk zi řewḍa n teɣzurt n Ḥabrun uca netta yiweḍ-dd ɣar Cakim. 
Yufa i-t ijj n weryaz umi iweddar deg iyyar. Isseqsa t weryaz, inna: “Min tarezzud?” 
Inna: “Arezzuɣ x aytma. Ttzawgeɣ cek, ini ayi mani arewsen.” 
Aryaz yarra-dd: “Aqa muṭṭiyen iqiḍan nsen ssa, necc sřiɣ asen qqaren: ‘Ejj aneɣ ad nraḥ ɣar Dutan.’” Řexdenni iruḥ Yusuf awarni aytmas uca yufa i-ten di Dutan. 
Umi t ẓrin zi řaggʷaj, qbeř ma ad ɣarsen dd-iqarreb, mɛahaden ḍidd nnes ḥima ad t nɣen, 
nnan ijj i wenneɣni: “Xzar, yusa-dd bu-tirja nni! 
Zid řexxu, ejj aneɣ ad t nᵉnneɣ uca ad t nenḍar deg wanu, ad nini: ‘Ca n řweḥc yewɛar icca i-t!’, uca xenni ad nẓar min ɣa iřint tirja nnes.” 
Isřa Rubin man aya uca ifekk i-t zeg ifassen nsen, inna: “War t nneqq ca!” 
Inna asen ɛawed Rubin: “War sizziřem idammen! Nḍarem t deg wanu-ya da di řexřa. War xas tteggem afus!”. Inna ammu ḥima ad t ifekk zeg ifassen nsen uca ad t yarr ɣar babas. 
Uca imsar, umi dd-yiweḍ Yusuf ɣar aytmas, kksen nitni arruḍ x Yusuf, arruḍ s ifassen d iziraren nni xas tuɣa, 
uca ṭṭfen t, nḍaren t deg wanu. Maca anu tuɣa ixwa, war dayes tuɣi ca aman. 
Awarni man aya qqimen maḥend ad ccen aɣrum, uca řami ssgeɛɛden nitni tiṭṭawin nsen, zřin ijj n ukaravan n Ismaɛiliyyen i dd-yusin zi Jilɛad. Iřeɣman nsen arbun řeɛṭur d řefwah n balsam d mirru, gguren ad t awyen ɣar Miṣra. 
Xenni inna Yahuda i yaytmas: “Man řefḍeř mařa nenɣa umatneɣ uca ad neffar idammen nnes? 
Ɣawrem, ad t nezzenz i Ismaɛiliyyen, war ittiři ufus nneɣ xas, aqa d umatneɣ d aysum nneɣ.” Uca sřin aytmas ɣares. 
Am dd-ɛdun tujjar n Midyan, ssgeɛɛden-dd Yusuf zeg wanu uca zzenzen t s ɛicrin n uqiyyat n nnuqart i Ismaɛiliyyen, inni dd-yiwyen Yusuf ɣar Miṣra. 
Řami dd-idweř Rubin ɣar wanu, war din yufi Yusuf ɛad deg wanu. Xenni icarreg arruḍ nnes. 
Idweř ɣar aytmas uca inna: “Aḥenjir war din iǧi ɛad. I necc, mani ɣa raḥeɣ?” 
Xenni ksin arruḍ n Yusuf uca ɣarṣen i yijj n umyan zeg iɣayḍen uca marɣen arruḍ s idammen. 
Ssekken ijjen s arruḍ d lemliḥ s ifassen d iziraren, jjin t ad t yawi ɣar babatsen, nnan: “D wa i nufa. Xzar řexxu, ma wah niɣ lla arruḍ n mmic?” 
Uca netta iɛeqř i-t, inna: “Arruḍ n mmi i yeǧa! Ca n řweḥc yewɛar icca i-t. Yusuf s tidett bettqen t!” 
Icarreg Yaɛqub arruḍ nnes uca yarḍ ict n txancet n wecḍan x tejɛinna nnes, icḍen x mmis aṭṭas n wussan. 
Kkaren marra iḥenjiren nnes d marra tiḥenjirin nnes maḥend ad t ɛezzan, ɛad netta war ixs ad ittwaɛezza, inna: “Lla, ad dd-hwiɣ nnuryeɣ ɣar řaxart.” Uca isɣuy xas babas. 
Imidiyaniyyen zzenzen t di Miṣra i Putifar, amsexxar amcenneɛ n firɛun, řqebṭan n iɛessasen n arrimet. 
