1 Ijeǧiden.
5.
Suliman iḥkem x marra tigeldiwin zeg iɣzar n Lfuraṭ ař tammurt n Ifilisṭiniyyen u ař aymir n Miṣra. Nitni tuɣa ttawyen tarzifin u sexxaren i Suliman, marra ussan n tudart nnes. 
Asuniy n Suliman i yijj n wass tuɣa-t třatin ikuruten n waren azdad u settin ikuruten n waren, 
ɛecra n ifunasen iṣeḥḥen, ɛicrin n ifunasen n heddu d mya n wuǧi, ahta i udaden, iɣayḍen n wezɣar, waccawen imeqqranen d iweẓẓiwen n řexřa. 
Ammu i tuɣa iḥekkem x marra tammurt x tma-ya n iɣzar n Lfuraṭ, zi Tifsax ař Ɣazza, x marra ijeǧiden x tma-ya n iɣzar uca idweř as řehna ɣar marra jjwayeh i d as dd-innḍen. 
Yahuda d Israil tuɣa zeddɣen di řaman, kuř ijj sadu tzayart nnes u sadu wartu nnes, zi Dan ař Bi’r-Sebɛa, marra ussan n Suliman. 
Suliman tuɣa ɣares arebɛin-ařef n řkurit n yeysan i ikarruten nnes n umenɣi u tenɛac-ařef n imnayen.    
Lwulat-a, kuř ijj deg uyur nnes, tthillan deg ujeǧid Suliman u di marra inni tuɣa dd-ittasen ɣar ṭṭabřa n ujeǧid Suliman. Nitni war jjin ad ixeṣṣ walu. 
Imendi d uřum i iysan u i iysan n tazřa ttawyen ten ɣar wemcan mani ma iǧa, kuř ijj am mammec awekkeř nnes. 
SIDI iwca i Suliman tiɣit d řeɛqeř s waṭṭas uřa d ttasiɛ n tussna deg wuř am yijdi ɣar tma n řebḥar. 
Tiɣit n Suliman tuɣa d tameqqrant x tiɣit n marra tarwa n manis i dd-tneqqar tfuct u x marra tiɣit n Imiṣriyyen. 
Netta tuɣa d amiɣis x marra iwdan, x Itan, Azraḥi, x Hayman, Kalkul d Dardaɛ, iḥenjiren n Maḥul. Isem nnes idweř ittwassnen ɣar marra řegnus i d as dd-innḍen. 
Netta issiweř teřt-ařaf n wawařen iweznen. Ařef u-xemsa n izřan tuɣa aten zzayes. 
Netta issiweř ɛawed x tcejjura, zi tcejjart n tengelt x idurar n Lubnan ař tɛelǧet i dd-iɣemmyen zi řḥiḍ. Netta issiweř ɛawed x řmař, x ijḍaḍ, x marra imuddaren inni ittbuɛen u x iseřman. 
Zi marra řegnus usin-dd iwdan, ḥima ad sřen tiɣit n Suliman, zi marra ijeǧiden n temmurt inni tuɣa isřan x tiɣit nnes. 
Ḥiram, ajeǧid n Ṣur, issekk imsexxaren nnes ɣar Suliman, maɣar netta tuɣa isřa, aqa dehnen Suliman d ajeǧid deg wemcan n babas. Iwa Ḥiram tuɣa řebda ittexs Dawud. 
Suliman ijja ad inin i Ḥiram: 
“Cek tessned aqa baba Dawud tuɣa war izemmar ad ibna ict n Taddart i Yisem n SIDI, AREBBI nnes, zi ssibbet n imenɣan i zi i d as dd-innḍen nitni, ařami ten igga SIDI sadu iḍaren nnes.    
Maca řexxu iwca ayi SIDI, AREBBI inu, řehna zi marra iɣezdisen. War din iǧi ɛad bu weɣrim u war din ɛad asiggʷed n tuɛeffna. 
Xzar, necc nwiɣ ad bniɣ ict n Taddart i Yisem n SIDI, AREBBI inu, am mammec issiweř SIDI i baba Dawud, inna: ‘Mmic, wenni i ɣa ssɣimeɣ x řɛarc nnec, ad ibna ict n Taddart i Yisem inu.’ 
Umur xenni řexxu, aqa ad ayi zedmen ticejjura n tengelt zeg idurar n Lubnan. Imsexxaren inu ad iřin ak-d imsexxaren nnec u necc ad ac wceɣ řmunet i imsexxaren nnec ɛlaḥsab marra min d ayi ɣa tinid, minzi cek tessned aqa neccin war ɣarneɣ uřa d ijj wenni izemmaren ad izdem akeccuḍ am ayt n Ṣidun.” 
Umi isřa Ḥiram awařen n Suliman, imsar, aqa ifarḥ aṭṭas s waṭṭas, inna: “Ad ittwabarek SIDI ass-a, maɣar Netta iwca i Dawud ijj n mmis d amiɣis x řgens-a d ameqqran!” 
Ḥiram issekk ijj n ureqqas ɣar Suliman, inna: “Necc sřiɣ i umi i tessekked ijj n ureqqas ɣari. Necc ad ssqefřeɣ marra meẓri nnec zi jjihet n ukeccuḍ n tcejjart n tengelt d ukeccuḍ n tcejjart n umerzi. 
Imsexxaren inu ad t-i-dd-awyen zeg idurar n Lubnan ɣar řebḥar u necc ad t ssiwḍeɣ x tɣarruba n tḥenya x řebḥar ɣar wemcan i d ayi ɣa tinid. Dinni ad t ssarxuɣ u cek ad t teksid, u cek ad tessqefřed marra meẓri inu, maḥend ad tewced macca i taddart inu.” 
Uca Ḥiram iwca akeccuḍ n tcejjart n tengelt d ukeccuḍ n tcejjart n umerzi i Suliman, marra anect meẓri nnes. 
Iwca Suliman ɛicrin-ařef ikuruten n irden i Ḥiram d macca i taddart nnes u ɛicrin ikuruten n zzect n zzitun taḥurrect. D man aya i iwca Suliman aseggʷas x useggʷas i Ḥiram. 
SIDI iwca i Suliman tiɣit am mammec tuɣa i d as inna netta. Tuɣa din řehna jar Ḥiram d Suliman, uca nitni s tnayen idsen ggin ijj n řɛahd. 
Ajeǧid Suliman issgeɛɛed-dd zi marra Israil iryazen i tsexxart i ittxeṣṣan. Asgeɛɛed-a yiwi-dd třatin-ařef n yeryazen i řxedmet. 
Issekk i-ten ɣar idurar n Lubnan, ɛecra-ařaf n yeryazen deg uyur, s nnubet: ijj n uyur tuɣa aten x idurar n Lubnan u tnayen n iyuren tuɣa aten di taddart nsen. Aduniram tuɣa x yeryazen i iggin řxedmet. 
Tuɣa Suliman ɣares ɛawed sebɛin-ařef n imsexxaren i trebbut n řehmeř d tmenyin-ařef n isuydayen x idurar. 
Ahta ɛad i imeḥḍayen imeqqranen n Suliman nni iǧan x řxedmet, tuɣa din třata u-třatin-mya n yeryazen nni iǧan x řgens i iggin řxedmet. 
Yumur ujeǧid maḥend ad neqcen tiṣuḍar timeqqranin, tiṣuḍar iɣřan, ḥima ad ssarsen dsas n Taddart s tiṣuḍar-a ittwassuydan. 
Ibennayen n Suliman d ibennayen n Ḥiram uřa d Ijibayliyyen neqcen tent. Nitni sswejden akeccuḍ d yeẓra, ḥima ad bnan Taddart. 
