Istir.
1.
Imsar deg wussan n Aḥacwiruc - netta d Aḥacwiruc wenni tuɣa iḥekkmen zi temmurt n Řhend ař tammurt n Kuc x mya u-sebɛa u-ɛicrin n lɛamalat - 
wah, deg wussan nni, umi iqqim ujeǧid Aḥacwiruc x řɛarc n tgeldit nnes di řeqṣar n Cucan, 
deg useggʷas wiss třata n řeḥkam nnes, aqa igga ict n zzardet i marra řḥukkam d imsexxaren nnes. Tuɣa ikumandaren n řɛeskar n temmurt n Lfurs d Maday uřa d tarwa n taṣiřet d řḥukkam n lɛamalat ttmunan zzat i wudem nnes, 
umi isscen agřa n uɛuǧi n tgeldit nnes d ccan d řemřaḥet n lɛaḍama nnes deg waṭṭas n wussan, aqa di mya u-tmanyin n wussan. 
Umi ɛdun wussan nni, xenni tuɣa issewjad ujeǧid ict n zzardet i marra řgens nni tuɣa din di lqelɛa n Cucan, zeg umeqqran ař ameẓyan, sebɛa n wussan, deg wazzay n weḥwic n řeqṣar n ujeǧid. 
Aqa din arwaqat d icemřařen d izizawen d idehmanen mmuden s ifiřan n řeqṭen azdad d ufiřu arjuwani ggin tent ɣar iqeḍban n nnuqart u ɣar ipilaren n řmarmur. Řemṭarbat n wureɣ d nnuqart mmarsent x tisi n zzellij dayes aẓru aziza am smaraxt d weẓru d acemřař d weẓru am tyaqut d weẓru d abarcan. 
Temmewc tsessi di řeqcuɛ n wureɣ u tuɣa marra řeqcuɛ mmsebḍan, ta war tarwis ta, u tuɣa din binu igellden s waṭṭas, anect i tuɣa izemmar ufus n ujeǧid ad t iwc. 
Tuɣa swin ɛlaḥsab řumur, war iǧi s uɣiř, minzi ammu i iweṣṣa ujeǧid i marra imeqqranen n taddart nnes, maḥend ad ggen řxaḍar i marra. 
Tegga tjeǧidt Wacti uřa d ict n zzardet i temɣarin di taddart igellden n ujeǧid Aḥacwiruc. 
Deg wass wiss sebɛa, umi idweř wuř n ujeǧid ifarḥ s binu, inna i Mahuman, Bizta, Ḥarbuna, Biɣta d Abaɣta, Zitar d Karkas, aqa nitni d sebɛa n imsexxaren icennɛen i tuɣa isexxaren zzat i wudem n ujeǧid Aḥacwiruc, 
ḥima ad awyen tajeǧidt Wacti zzat i wudem n ujeǧid s ttaj igellden, maḥend ad isscen aẓri nnes i řegnus u i řḥukkam, minzi nettat tuɣa dayes aẓri. 
Maca tajeǧidt Wacti tugi ad dd-tas ɛlaḥsab awař n ujeǧid nni d as dd-yusa s ufus n imsexxaren icennɛen. Iffugem ujeǧid aṭṭas uca ikkar dayes wesɛar nnes. 
Xenni inna ujeǧid i imiɣisen inni ifehhmen řmijařat n řweqt - minzi ammu i tuɣa tᵉttwagg tmesřact n ujeǧid zzat i yinni issnen azerf u řeḥkam - 
i Karcana, Citar, Admata, Tarcic, Maras, Marsana d Mamukan, sebɛa n řḥukkam n Lfurs d Maday, inni d asen iɛeddeř maḥend ad ẓaren udem n ujeǧid u ksin imucan imezwura di tgeldit: 
“Min d aneɣ ittxeṣṣa ad negg ak-d tjeǧidt Wacti ɛlaḥsab řqanun, minzi nettat war teggi awař n ujeǧid Aḥacwiruc i dd-issekk s ufus n imsexxaren nnes icennɛen?” 
Xenni inna Mamukan zzat i wudem n ujeǧid d řḥukkam: “Tajeǧidt Wacti war teggi ca řɛib deg ujeǧid d řḥukkam waha, maca uřa di marra řḥukkam d marra řegnus di marra lɛamalat n ujeǧid Aḥacwiruc. 
Minzi min tegga tjeǧidt ad iffeɣ ɣar marra temɣarin uca ad yarr iryazen nsent ad ttwasseḥqaren jar tiṭṭawin nsent xmi qqarent: ‘Ajeǧid Aḥacwiruc inna ad ssekken ɣar tjeǧidt Wacti maḥend ad dd-tas zzat i wudem nnes, maca nettat war dd-tusi ca.’ 
Uřa d timɣarin n řḥukkam n Lfurs d Maday, tinni isřan i temwarrit n tjeǧidt, ad inint aya ass-a i marra řḥukkam n ujeǧid uca ammu i din ɣa yiři useḥqar d uduqqez n weɣḍab aṭṭas. 
Mařa iɛjeb as řḥař i ujeǧid, ejj i-t xenni ad issuffeɣ ijj n řumur, ad t izemmem di řqawanin n ayt n Lfurs d Maday, maḥend war t ttɛeddan, u war ittejji ad dd-tas tajeǧidt Wacti ɛad zzat i wudem n ujeǧid Aḥacwiruc uca ejj ajeǧid ad iwc tagelda nnes i ḥed nneɣni, ad tiři ḥsen zzayes. 
Xmi i ɣa ittwaseř řumur n ujeǧid nni i ɣa yegg di marra tageldit nnes, tenni d tameqqrant, xenni ad dewřent marra timɣarin ad weqqarent iryazen nsent, zeg umeẓyan ař ameqqran.” 
Tuɣa awař-a d lemliḥ di tiṭṭawin n ujeǧid d řḥukkam uca igga ujeǧid ɛlaḥsab awař n Mamukan. 
Issekk tibratin ɣar marra lɛamalat n ujeǧid - i kuř lɛamala s tira nnes u i kuř řgens s yiřes nnes - ḥima kuř aryaz ad yiři d řḥakem x taddart nnes uca ad issiweř s yiřes n řgens nnes. 
